'Dan huwa Gvern li tilef kull sens ta' ġustizzja soċjali' jgħid il-Partit Nazzjonalista Dalgħodu fi stqarrija il-Partit Nazzjonalista ddeskriva l-iskema li ħabbar il-Gvern għall-pensjonanti bħala 'att iddisprat ta' Gvern.' Skont il-PN, "il-Gvern flok ipprova jindirizza l-problema reali tal-inadekwatezza tas-sistema nazzjonali tal-pensjonijiet billi jirrevedi s-sistema, qed ikompli jitfa' l-piż fuq il-pensjonanti u l-werrieta tagħhom." Il-PN kompli jgħid kif attwalment f'Malta wieħed minn kull ħames pensjonant qed jgħix fil-faqar jew fir-riskju tal-faqar. "In-numru ta' pensjonanti li qed jiffaċċjaw il-faqar qiegħed kull sena jiżdied. Is-soluzzjoni tal-Gvern għal din is-sitwazzjoni, li ġab b'idejh, hija li jibgħat lill-anzjani tagħna jiddejnu, biex imbagħad id-dejn tagħhom iħallsuh uliedhom," qalet l-istqarrija. Żied jgħid li, "l-anzjani u l-pensjonanti tagħna llum għandhom bżonn il-flus mhux biex isiefru, mhux biex jagħmlu l-kapriċċi imma biex jixtru l-affarijiet essenzjali nkluż l-ikel u l-mediċini." Apparti minn hekk il-PN saħaq ukoll li, "l-Gvern flok jara li jsaħħaħ il-pensjonijiet u jagħmilhom aktar adegwati f'ċirkostanzi fejn il-ħajja qed togħla bla kontroll, qiegħed jgħid lill-anzjani biex jiddejnu sabiex imbagħad iħallsu wliedhom, u jekk dawn ma jħallsux il-propjetà tal-anzjani flok ma tgħaddi lill-werrieta tagħmel tajjeb għall-Gvern." Għalhekk skontu, "dan huwa Gvern li tilef kull sens ta' ġustizzja soċjali u li ma jimpurtahx min-nies vulnerabbli."